# Az Ikszek

### A Wikipédiából, a szabad lexikonból.

Az Ikszek Spiró György első nagy regénye, mely 1981-ben jelent meg.

### [szerkesztés] Keletkezése

A mű főszereplője Wojciech Boguslawski, a „lengyel Molière”, aki a lengyelországi színház egyik kultikus, és sokáig el nem ismert alakja volt. Spiró, egy lengyel színházigazgatótól kapott könyvekben, több, mint százéves iratok közt akadt hősére, amit ő a mai napig hatalmas szerencsének tart, mert a ritka „alapanyaghoz” egy véletlen félmondata segítette hozzá.

Az író művével a cenzúra hatalmát, és az elnyomás ellen küzdő művész (reménytelen) harcát kívánta bemutatni. Pontosan emiatt a regény nyelvezete abszolut huszadik századi, mert az író úgy érezte, hogy az a kor, amelyben regénye játszódik, teljesen megfeleltethető az akkori magyarországi aktuálpolitikai helyzetnek.

A regény megjelenésekor hatalmas sikert aratott.

### [szerkesztés] Történet

A regény az Oroszország és Habsburg Birodalom által feldarabolt Lengyelországban játszódik. Az orosz kézen lévő Varsóba hazatér Lvovból Wojciech Boguslawski, a kiöregedett színész- és rendezőzseni. Úgy gondolja, hogy hírnevének köszönhetően ugyanonnan folytathat mindent, ahol abbahagyta, de csalódnia kell.

A színházban a cenzúra szinte már az elviselhetetlenségig megerősödött, a legkisebb zugban is spiclik rejtőzködnek, akiknek jelentéseit az összes fontos pozícióban lévő személy elolvassa.

Boguslawskinak ezek a dolgok nem újak. Ismeri őket, mint a tenyerét. Az egész nem változott semmit mióta elment, csak intenzívebbé vált. Viszont bizonyos X úr kritikáit, melyek róla szólnak, már nem tudja csak úgy a sarokba dobni, és egy kézlegyintéssel elintézni, mert az írásokat olvasva egyre világosabbá válik, hogy valaki (vagy valakik?) "ki akarják csinálni". Nyomozni kezd ádáz kritikusa után, és végül megdöbbentő felfedezést tesz: X úr nem más, mint a Varsóban ülésező, oroszbarát, lengyel bábkormány.

Ezek után az olvasó egyre mélyebben merül el az intrikákban, követve az egykori géniuszt, aki egyre magányosabbá válik, akinek már minden mindegy, aki már a halált is csak egy jó szerepnek látja. Talán a legjobbnak.

### [szerkesztés] Az Ikszek-botrány

1986-ban, az író tárgyalni kezd egy lengyel könyvkiadóval, Az Ikszek lengyelországi megjelentetéséről. A Lengyel Kommunista Párt egyik tagja ekkoriban (egyesek szerint a párt felkérésére) cikket írt a regényről, melynek tartalma a következő: Az Ikszek egy lengyelellenes mű, és írója a lengyel nép ellensége. A regény fordítását leállították, kiadásától elzárkóztak, az írót pedig különböző atrocitások érték emiatt a Magyar Írószövetségben.

Spiró Györgynek a mai napig nem jelent meg műve lengyelül.

### [szerkesztés] Kiadások

A regény eddig négyszer jelent meg.

- Szépirodalmi Könyvkiadó (1981; 1983) (Az 1981-es kiadás:ISBN 9631524639)
- Európa Kiadó (1994; Ugyanebben az évben megjelent franciául is, Les Anonymes címmel)
- Magvető Kiadó (2005)

#### [szerkesztés] Háttérirodalom

- Jámbor Judit: Amíg játszol (1998)

A lap eredeti címe "http://hu.wikipedia.org../../../a/z/_/Az_Ikszek_58e2.html"

Kategória: Magyar regények

##### Views

- Szócikk
- Vitalap
- Aktuális változat

##### Keresés